《九月二十四日陪少蕴左辖饮朱氏林亭以朱行中寄其弟诗为韵席上同赋》
宋代·葛胜仲

萧晨天宇澄，云物扫氛霿。寒飙振飞藿，策策商声中。

官散无町畦，出若孤云纵。仰怀山中相，隐居邻二仲。

驾言访精舍，连日食指动。午坐烹茶龙，夜饮烧烛凤。

殷勤数啖我，省烦惭闵贡。美哉澄空堤，松竹锁岩洞。

怪石初平留，嘉树橐驼种。山水有清音，招隐诗可诵。

初如叩清角，乍若听幽弄。窥临已不恶，况乃陪营从。

清谈木霏屑，圆机盘走汞。清寒逼吟魄，不起梨云梦。

半生了官事，今假幸少空。坐有第一流，不饮宜自讼。

人生行乐耳，急若奉漏瓮。东山恐不免，衮职行登用。

槎通天衢升，茅茹诸贤共。惟有数奇人，辛苦仍耘葑。

作者简介：葛胜仲 (1072～1144) 宋代词人，字鲁卿，丹阳（今属江苏）人。绍圣四年(1097)进士。元符三年(1100)，中宏词科。累迁国子司业，官至文华阁待制。卒谥文康。宣和间曾抵制征索花鸟玩物的弊政，气节甚伟，著名于时。与叶梦得友密，词风亦相近。有《丹阳词》。